Folketing
2010-01-13

Nu stod det mig ikke lysende klart, hvad hr. Bjarne Laustsen rent faktisk spurgte om. Det var vist mest af alt en kommentar til den her sag. Men vi behøver såmænd ikke at starte en konkurrence om, hvem der vil deltidsbrandmændene det bedst. Jeg tror udmærket, at hr. Bjarne Laustsen ved, at det vil vi begge. For det er ekstremt vigtigt, at vi har et godt beredskab, og i det beredskab indgår også en række deltidsbrandmænd. Det nærmeste, hr. Bjarne Laustsen kom et spørgsmål i den her runde, var vel egentlig, i forbindelse med hvorfor deltidsbrandmændene også er omfattet af dagpengereglerne, sådan som alle andre er det. Det er de, fordi vi ønsker at have et ensartet system, et system, der gør, at alle er omfattet af de samme dagpengeregler. Det er jo det, den borgerlige regering fik indført for år tilbage.